Metodický list k dennej téme: Tuky, cukry, soľ
Názov aktivity: Ulov zdravú potravinu
1. Cieľ, zameranie aktivity: Dokázať rozlíšiť správnu výživu od nesprávnej, jedov a drog.
2. Vyučovací predmet:  Biológia, 7. roč., témy  - Zložky potravy, Zásady zdravej výživy
3. Pomôcky: obrázky potravín, ovocia, zeleniny, sladkostí, škodlivých látok                               z tvrdšieho papiera, kovové spinky, zhotovené „udice“, magnetky, modré       
podložky na sedenie – znázorňujúce rybník a akváriá nakreslené na tabuli

4. Príprava: Výživa patrí medzi dôležité činitele ovplyvňujúce zdravie človeka. Denná dávka         potravy má obsahovať vhodný pomer živín - bielkovín, cukrov, tukov, minerálov a vitamínov.
Tuky sú pre organizmus dôležitým zdrojom energie, ukladajú sa v tele aj do zásoby. Rozlišujeme rastlinné a živočíšne tuky.
Cukry sú pre telo zdrojom energie, najmä pre svalovú činnosť. Rozlišujeme jednoduché a zložité cukry. Človek najrýchlejšie získava energiu rozkladom jednoduchých cukrov, ku ktorým patrí napr. glukóza, fruktóza. K zložitým cukrom patrí napr. škrob a sacharóza. 
K zásadám správnej výživy patrí: pravidelne sa stravovať, neprejedať sa, konzumovať  potraviny s nižším obsahom tukov, obmedziť sladkosti, konzumovať viac ovocia a zeleniny, vyhýbať sa potravinám s obsahom konzervačných látok a farbív, dodržiavať pitný režim a aktívne sa pohybovať.

5. Postup/ Realizácia: Žiaci sa rozdelia do dvoch skupín podľa vlastného rozhodnutia alebo náhodným výberom.
Na dlážke sú položené modré podložky na sedenie, ktoré predstavujú rybník. Sú na nich rozložené obrázky potravín, ovocia, zeleniny, sladkostí a škodlivých látok. Na každom je pripevnená kovová spinka. Každá skupina žiakov dostane jednu udicu, ktorá je zostrojená z dlhšej palice, motúza a magnetky.
Úlohou prvej skupiny je uloviť na udicu „rybu“ t. j. obrázok, ktorý predstavuje zdravý životný štýl, napr. ovocie, jogurty, syry, ... .
Úlohou druhej skupiny je vyloviť z rybníky čo najrýchlejšie všetky potraviny, ktoré človeku škodia, napr. sladené nápoje, údeniny, mastné jedlá, zemiakové lupienky, .... .
Pri hre sa postupne striedajú všetci členovia skupiny. Vylovené „ryby“ pripínajú na magnetickú tabuľu do svojich akvárií. Za každú správnu „rybu“ získajú jeden bod. Hra končí vtedy, keď obidve skupiny vylovia všetky svoje „ryby“. Na konci hry je beseda o tom, prečo niektoré potraviny človeku prospievajú  a iné zase škodia.
6. Zhrnutie: Počas tejto aktivity žiaci sami zistia, ktoré potraviny sú pre ich zdravý vývin škodlivé a oni o tom vlastne vôbec nevedeli, že aj chutné potraviny ako sú sladkosti, môžu škodiť napr. nášmu chrupu.
Celá aktivita je veľmi dynamická, žiaci sa do jej priebehu spontánne zapájali, rešpektovali                            sa navzájom a dozvedeli sa nové poznatky z oblasti stravovania a výživy.

